Søren Egge Rasmussen (EL), 2025-05-13:
Der er jo rigtig mange mennesker, der har en eller anden god erfaring med airbnb fra udlandet, hvor man har fundet et eller andet overnatningssted, som var noget andet end et hotel, fordi man ønskede noget andet end et hotel, og jeg kan også godt forstå, at der er nogen, der ønsker at være turist i København, i Aarhus eller i Odense, og som måske ikke synes, at et hotel, som man har set en kopi af mange steder i verden, er det rigtige.
Det er måske indrettet en anelse anderledes, og morgenmaden er måske en anelse anderledes, men ellers er det sådan lidt det samme, og man ønsker noget andet, og jeg kan godt forstå de mennesker, der så siger, at det der airbnb er spændende, altså at man kan prøve at se, hvor det er, danskerne bor, og man kan kigge indenfor i noget, som ellers er privat.
Men det er, ligesom om den gode idé er vi kommet for langt væk fra, og vi nu er endt i noget, som har for store gener over for naboer.
I de større byer bor man ret tæt, og det kan have en betydning, om der hele tiden kommer fremmede mennesker i ens opgang, og hvor det der gårdrum, som måske ellers også er en del af ens privatrum, som man har sammen med sine naboer, lige pludselig bliver til noget, som turister også kan vade ind og ud af.
Der er måske nogle, der har børn eller kæledyr, og som ligesom gerne vil have, at det er nogle faste naboer, man har, og at der ikke hele tiden kommer fremmede og nye mennesker på besøg.
I Enhedslisten lytter vi til, at man på rådhuset i København synes, at der her er noget, der skal strammes op, og vi har så sammen med SF formuleret nogle opstramninger af det, og det gælder, at vi har præciseret, at det ikke er for sommerhuse, men altså for boliger, som mennesker normalt bor i.
Her er der så et forslag om, at vi skal koncentrere det til, at dem, der har en bolig, kun kan leje den bolig ud, og at vi ligesom skal lukke det der hul med, at man kan have flere boliger og så leje dem ud.
Jeg tror sådan set, at det her airbnb er med til at gøre ungdomsboligproblemet større.
For hvis nogen har haft et forældrekøb, og den unge er blevet færdig med at læse, hvad kan man så gøre?
Skal man så sælge den ejerlejlighed, eller skal man prøve at leje den ud med airbnb?
Jeg tror, at der er rigtig meget udlejning, der foregår, som bryder de lofter, der er for, hvor meget man må leje en lejlighed ud, som er godkendt til beboelse, og vi ser i Enhedslisten meget frem til, at den evaluering, som skulle være foretaget og offentliggjort i 2022, kommer i år, og at vi kan læse den og bruge den.
Vi ønsker at stramme op.
Jeg kan godt se, at man med det her airbnb kunne have forskellige regler i forskellige byer, og det kan godt være, at der er nogle steder i landet, hvor det ikke giver problemer, at man har mange udlejninger, men at man i de boligområder, hvor man bor tæt, kunne vælge en mere restriktiv linje, og derfor vil vi gerne se på regler, som kommuner kan vælge i hvilket omfang man prioriterer.
Der er jo rigtig meget planlægning, som kommunen allerede har.
Kommunerne planlægger jo f.eks. efter, hvor der skal være erhverv, hvor det er, hotellerne ligger, og hvor det er, man prioriterer at der skal være boliger til mennesker, og det her her miks med, at man så lige pludselig har prioriteret, at der skal være boliger, og man så ender med, at der er sådan noget delvis hoteludledning, synes vi har for mange gener.
Så vi er for, at der bliver strammet op, og vi er for, at der bliver bedre muligheder for at kontrollere det, og hvis der er elementer i de regler, der er for sommerhusudlejning og indberetning til skat osv., man kunne blive inspireret af til at lave et bedre system for de airbnb-boliger, der er, så synes vi, at det er værd at gå efter.
Så vi synes, det er et godt forslag, som SF og Enhedslisten her har fremsat.